***НАЦИОНАЛНА ПРОГРАМА  „БЪЛГАРИЯ - ОБРАЗОВАТЕЛНИ МАРШРУТИ“***

*Програмата подпомага изпълнението на Стратегията за възпитателната работа в образователните институции (2019 - 2030г.), където са определени мерките за патриотичното възпитание, които имат за цел формиране на личностни качества, ценности, нагласи и мотиви, за да подпомогнат пълноценното развитие на детето и ученика като индивидуалност и член на обществото, формирането на позитивното отношение към историята на българската нация, уважение към традициите, обичаите и ритуалите в резултат от тяхното познаване.  
   От друга страна, за първи път програмата надгражда обучението по български език и литература, история на България и география на България, организирано в чужбина, извънкласните дейности в БНУ, свързани със съхраняването на националната идентичност и култура, като създава възможност за учениците от българските неделни училища (БНУ) в чужбина да опознаят при посещенията на място не само природните и историческите забележителности на България, но и съвременните българи с техните постижения и стремежи. Тя ще допринесе за съхраняване на националната, културната и духовната идентичност на българите по света.  
   През 2023 г. програмата е насочена към провеждането на образователни маршрути с цел активно учене и извън училище. Дейностите, които ще се реализират, допринасят за обогатяване на когнитивните способности, подобряване на социалния и здравословния начин на живот на учениците, създаване на умения за работа в екип, ефективна комуникация, толерантност, екологична култура, естетическо възпитание и т.н.  
  За разширяване на интереса у децата и учениците към българската идентичност, култура, традиции и литературно наследство и за утвърждаване на духовните ценности на нацията е разработен модул „Културните и научните институции като образователна среда. С изпълнението на дейностите по модула в културните и научните институции (музеи, галерии, театри, планетариуми, обсерватории, научни институти, обществени библиотеки и др.) ще се формират нагласи за учене през целия живот и умения за самостоятелно учене чрез участие на учениците в културно-образователни инициативи, програми и проекти, ще се насърчи четенето и повишаването на грамотността, ще се подкрепи придобиването на ключови компетентности чрез реализиране на междупредметни връзки и чрез екипни проектни дейности.  
   Националната програма допринася за оптималното развитие на способностите на учениците в тяхното личностно развитие с разбиране и отношение към предизвикателствата на високотехнологичното общество и климатичните промени на страната като част от планетата ни. Реализирането на образователните маршрути е от ключово значение за изграждането на правилни модели на поведение в училище и в обществото.*

*ЦЕЛИ И ОБХВАТ НА ПРОГРАМАТА*

*Националната програма е разработена в съответствие с приоритетна област 5 „Ефективно включване, трайно приобщаване и образователна интеграция” на Стратегическата рамка за развитие на образованието, обучението и ученето в Република България (2021 – 2030).  
  Образователните цели са насочени към създаване на условия за надграждане на знанията и уменията на учениците, както и възможности за социализация и общуване на учениците и педагогическите специалисти извън училищната и семейната среда с цел получаване на трайно интегрирано знание и меки умения, които подобряват личностното развитие.  
   Обща цел – изграждане на трайни навици за формиране на умения за учене през целия живот, практическо осмисляне на наученото и мотивиране за прилагане на изследователски подходи.  
  Модулът се изпълнява на територията на Република България и обхваща следните училища – държавни, общински, частни, духовни, както и БНУ в чужбина, подпомагани от МОН, при спазване на реда и условията на:  
 Наредбата за детските и ученическите туристически пътувания с обща цена, инициирани от институциите в системата на предучилищното и училищното образование, приета с ПМС № 365 от 2016 г.; Наредба №10/01.09.2016 г. за организация на дейностите в училищното образование;  
Наредба за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативните актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планински и други райони и за издаване на превозни документи за извършване на превозите, приета с ПМС № 163 от 29.03.2015 г., обн., ДВ, бр. 51 от 7.07.2015 г., изм., бр. 53 от 4.07.2017 г.  
  Участници в образователните маршрути са ученици от I клас до XI клас и педагогически специалисти от училището.  
   Учениците се организират в групи със съответни ръководители, като на всеки 10 ученици се определя 1 ръководител - учител/педагогически специалист.  
  Бенефициенти на средствата по модула са: държавни, общински, частни и духовни училища, както и БНУ подпомагани от МОН, обучаващи ученици от I клас до XI клас.  
  Всеки ученик може да бъде включен в група един път за периода на изпълнение на програмата.  
                                           ДЕЙНОСТИ ПО ПРОГРАМАТА  
                                 Образователни маршрути от 2 до 5 дни  
    Обекти по тематични направления:*

1. тематично направление История и археология;
2. *тематично направление География и икономика;*
3. *тематично направление Биология, биоразнообразие и екология;*
4. *тематично направление Изкуства, архитектура и литература;*
5. *тематично направление Етнография, фолклор и занаяти.*

*Всяко от посочените направления съдържа познавателни обекти (1-5), които са разположени в съответните области на страната. Училището има възможност да прави своите образователни маршрути като избира обекти от Приложението с тематичните направления от 1 до 5, като към тях могат да се добавят и други обекти, така че всяко училище да направи свой туристически „пъзел“ от различни интегрирани познания, съобразен със спецификата на учениците, интересите им, познавателните цели и възможностите.  
  При посещенията на място по избраните образователни маршрути училището организира обучителна беседа, познавателни материали, презентации, демонстрации и други от местни лица - екскурзоводи, планински водачи, местни клубове и читалища, представители на краеведчески дружества, на Българския туристически съюз (БТС), експерти от местни музеи, културни и обществени институции и организации.  
   Дейностите, включени в образователните маршрути, са:*

* *изготвяне на образователни маршрути с избрани обекти от тематични направления (вкл. настаняване с нощувки, храна, транспорт, застраховка);*
* *провеждане на различни дейности, дискусии, посещения на забележителности, музеи, паметници, занаятчийски работилници, екологични производства, исторически комплекси, резервати и др. по време на съответния образователен маршрут;*
* *провеждане на срещи и образователни дейности с изявени личности за участниците по време на образователния маршрут.*